2025eko Tolosaldea eta Goierriko uholdeak

**Tolosaldea eta Goierriko uholdeak**, 2025eko ekainaren 13 eta 14 artean, ostiral gauez, Gipuzkoako Tolosaldea eta Goierri eskualdeko udalerri eta toki ugaritan ekaitz baten eraginez bapateko euri-erauntsiaren ondorioz jazotako uholdeak izan ziren.

Ostiral horretan eguraldi eguzkitsua eta bero sargoria egin zuen eta egunaren amaieraldera ekaitza iragarria zegoen.

Bi eskualdetako udalerri askotako errepideetan, baita uholdeak izan ez zituztenetan ere, luizi ugari egon ziren, bereziki baserri eta landa auzo eta eremuko bideetan, urak menditik beheruntz jaitsi baitzen.

## Goierri 
Goierrin Ataun, Lazkao eta Zaldibia udalerrietan uholdeak egon ziren.

### Ataun 
Eremu kaltetuena Ataungo Elbarren edo San Martin auzoko zeharbidea izan zen, luizi baten ondorioz itxirik geldituz. Agauntza ibaiak gainezka egiteak Bidarteko zubia eta lurpeko aparkalekua  itxitzera derrigortu zuen. Hainbat baserri urez bete eta ibaiaren aldamenetik doan Ataun eta Lazkao arteko oinbidearen zati bat eraman zuen.

### Lazkao 
Areso nahiz San Inazio eta Enpaundi auzoak argindarrik gabe gelditu eta etxeazpi asko urak hartu zituen. Kaltetutako beste eremua Zubierrekako industriagunea izan zen, Errotaundi errotaren azpialdean. Eremu hau Enpaundiko etxebizitzekin lotzen dituen baserri bide batetik behera zetorren urak industria instalakuntzak eta kaleak ureztatu zituen. Ura CAF lantegiaren pabilioi batera ere ailegatu zen.

### Zaldibia 
Euriak Elbarrena, Arruegi eta Aiestaran-erreka auzoetako baserriak eta sarbideak kaltetu zituen, baita Gaintza udalerrira doan errepidea ere. Lardizabal eskolako patioa lokatzez bete eta urak enpresak kaltetu zituen.

## Tolosaldea 
Alegi, Amezketa, Belauntza, Berrobi, Ibarra, Ikaztegieta, Irura, Lizartza eta Tolosa udalerrietan uholdeak eta kalteak izan ziren.

### Alegia 
Uholdeak etxe azpiak, etxebizitzak eta bideak hartu zituen, udalerriko toki askotara harriak eta lokatza eramanez. Luizi eta zulo ugari eragin, eta hainbat baserri inkomunikaturik utzi zituen. Zenbait zubi txiki ere aurrean eraman zituen. Era berean, Alegiko industriaguneko zenbait enpresetako instalakuntzetan ura sartu zen.

### Amezketa 
Kezka handiena Amezketa eta Alegi elkarlotzen dituen errepideak sortu zuen, bertan hamarna tokitan luziak egon eta moztu beharrean egon baitzen. Errepidearen alde banatako eraikinak kaltetuenak izan ziren. Ugarte auzoan argindar hornikuntza arazoak ere egon ziren.

### Belauntza 
Euri erauntsiak Belauntzan luiziak eragin zituen, baina parterik okerrena herrigunearen behealdean gertatu zen, Berastegi ibaiaren bazterretan, Ibarra eta Berrobi arteko errepidea igarotzen den eremuan. Gainera, herrigunea larunbat egun zati batez inkomunikatua egon zen.

### Berrobi 
Udalerriko bi nekazari kaltetuenak izan ziren, beren uzten galera eta biltegiaren erausketaz. Eutera auzoan bost luizi izan ziren, eta bideak egun osoz moztuak. Auzo honetako errekasto guztiek gainezka egin zuten, hondakinez bete eta kanalizazio hodiak desgaituak gelditu zirelako.

### Ibarra 
Izaskun auzora doan errepidea kaltetuena izan eta itxia egon zen. Urak herriko etxe azpiak eta garageak urez bete zituen; lokatza herriguneko kaleetaz eta ikastolako patioaz jabetu zen, azkena hilabete eskas berriztatua zena, goizez lohiaz lepo agertu zen.

### Ikaztegieta 
Orendain mendi kaskoko errekasto guztiek gainezka egin eta lokatza Ikaztegietara jaitsi zen. Ostiral gauez Alegitik Ikaztegietarako sarbidea, Aldaba auzoan, trafikoari itxia egon zen. Auzo horretan errekasto bateko urek baserri batera ailegatzeko zubi txiki bat aurrean eraman zuen.

### Irura 
Uzturre mendi magaletik jaitsitako lur, harri eta zuhaitz mingainak udalerria zeharkatu zuen. N-1 autobidearen gaineko zubia pasatu eta plazara iritsi zen, hortik kale nagusira ateraz. Dena lokaztu zuen etxeen azpialdeak espaloiaren garaieari esker salbatuz. Lokatza Irura eta Anoeta udalerriak, Oria ibaiez gain, elkarlotzen dituen zubian gelditu zen.

### Lizartza 
Hainbat luizi egon ziren, errepidea moztua egon zen eta Ipintza auzoko zenbait baserri inkomunikatuak gelditu ziren. Luiziak geldiarazteko hormak eraiki beharko zirela aurreikusi zen.

### Tolosa 
Larramendi, Amarotz, Iparragirre, Kondeko Aldapa eta San Esteban kale eta auzoak kaltetuenak izan ziren, gainera, Aldaba auzoan luizi natek baserri bat aurrean eraman zuen. Baserri bideetan luiziak izan ziren; Larramendin lurpeko aparkalekua urez bete zen; Berazubiko estadioan eta Leidor antzokian filtrazioak egon ziren, lokalak eta garageak San Blas zubitik zetozten lur eta harriz bete ziren.

## Ondorioak 
Bitxikeria gisa, Lazkao, Zaldibia eta Irura udalerriek uholdeak jasan zituzten bitartean, aldameneko Beasain, Ordizia eta Anoeta udalerriek ez zuten halako uholderik jasan, azken hiru udalerri horietan euri-erantsia askoz ere apalagoa izan baitzen.

## Erreferentziak 
## Kanpo estekak